《四柏亭》
宋代·孔梦斗

道乡采芹暇，手植四株柏。
相对有正味，爱此岁寒格。
忠言贾奇有，几削谏臣迹。
柏亦助道乡，每号风雨夕。
柏死公不死，大名日皦白。
后人补种之，存棠思召伯。
亭亭俨相持，撑云空百尺。
是柏出虽晚，风致犹古昔。
我来跂遗芳，清坐假一席。
徘徊意难舍，猛把阑干拍。
寄语景行人，用意幸勿窄。

作者简介：孔梦斗，字彝甫，平阳（今属浙江）人。理宗景定三年（一二六二）进士。教授临安府。除正字，出通判庆元府。元至大中以太常礼议院判召，不赴。有《愚斋集》，已佚。事见民国《平阳县志》卷三二。